Inen- und finanzbolitisch håd in Kreisky sâi Regiarung nåch da Ökrise fu 1973 und da damid fabundenen intanazionaln Rezesion a aigane Wiatschåfdsbolidik bedrim und mid ana Deficit-Spending-Bolidik  de Wiatschåft im aiganen Lãnd ãkuawit und a so d'Oawadslosigkaid niadrig ghåidn. Dés håd åwa bedait, das si da Schdåd und a de schdåtlichn Fiamen, wia d'Bost, d'Bã, d'VOEST und ãndane Indusdribetrib, an Haufn Kredit aufgnuma hãm und so schdoak faschuit hãm. De Schuidn fum Schdåd insgesãmt san in deara Zaid fu 15 auf üwa 45% fum Bruttoinslãnsbrodukt gschding. Daduach håd ma åwa fü Infraschdrukdua-Brojekt und a Transfea-Zålungen an de Baiga finanzian kina, de s'Wiatschåftswågsdum in de 70ga Joa schdoak  schdaing hãm låssn. Åb 1979 håd si dea Trend åwa gschbiaboa reduziad und da Kreisky und sâi Finanzminisda, da Hannes Androsch, woitn déswéng in Schilling åweatn. Dés is åwa am Veto fu da ésdaraichischn Nazionalbank gschaitad, dé waida a hoate Wearung woit und an da Bindung zu da D-Mark féstghåidn håd. Entgéng so mãnche Aussång in schbedane bolitische Diskusionen woa åwa de Kreisky-Joa, néd de Zaid in dea Ésdaraich am hegsdn faschuit woa. 1992 san de Schuidn sogoa auf iwa 60% fum BIP gschding und de  Naifaschuidung woa im Joa 1995 mid 5,8% am hegsdn.[2]